過濂溪
作者：潘興嗣
朝代：宋

paragraphs: 鱗鱗負郭田，漸次郊原口。
其中得清曠，貴結林泉友。
一溪東南來，瀲灧翠波走。
清響動靈粹，寒光生戶牖。
峨峨雙劍峰，隠隠插牛斗。
疏雲互明晦，嵐翠相妍醜。
恍疑座中客，即是關中叟。
爲歌紫芝曲，更擊秦人缶。
窅然忘得喪，形骸與天偶。
君懷康濟術，休光動林藪。
得非仁知樂，夙分已天有。
捉鼻固未免，安能混真守。
日暮車馬徒，橋橫莫回首。